Karši

Karši (uzbeku: Qarshi) ir pilsēta Uzbekistānā, Kaškadarjas vilojata lielākā apdzīvotā vieta un administratīvais centrs. Atrodas valsts dienviddaļā Kaškadarjas upes krastā 450 km no valsts galvaspilsētas Taškentas. Sena pilsēta, nozīmīgs kultūras, saimniecības un transporta centrs. Vēsture Pilsēta pastāv kopš 7. gadsimta p.m.ē., kad ap apmetni auglīgajā oāzē Kaškadarjas krastā sāka būvēt nocietinājumus. Senākos laikos pilsētas nosaukums bija Nahšaba, Nasafa vai Navtaka, bet Grieķu Baktrijas valsts laikā tā, iespējams, dēvēta par Eikratideju (Εὐκρατίδεια). Čagataja hanistes laikā tā dēvēta par Haršu; mūsdienu pilsētas nosaukums lietots no 11. gadsimta un tiek skaidrots kā ‘cietoksnis’. Mūsdienu pilsēta tagadējā vietā attīstījusies no 14. gadsimta. Tā bija Buhāras hanistes otra lielākā un nozīmīgākā pilsēta. No 1926. līdz 1937. gadam pilsēta tika dēvēta par Behbudi (Behbudiy) par godu džadīdisma ideologam un uzbeku literātam Mahmudhodžam Behbudi. Kopš 1943. gada Karši ar pārtraukumiem bijusi apgabala/vilojata administratīvais centrs. No 1970. gadiem Karši ir nozīmīgs kokvilnas audzēšanas reģiona centrs, bet mūsdienās galvenā rūpniecības nozare ir sašķidrinātās dabasgāzes ražošana. Ārējās saites Vikikrātuvē par šo tēmu ir pieejami multivides faili. Skatīt: Karši. Encyclopædia Britannica raksts (angliski) Krievijas Lielās enciklopēdijas raksts (2004-2017) (krieviski)